Document ID: 32006R0492

A BIZOTTSÁG 492/2006/EK RENDELETE
(2006. március 27.)
egyes takarmány-adalékanyagok ideiglenes és végleges engedélyezéséről
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a takarmány-adalékanyagokról szóló, 1970. november 23-i 70/524/EGK tanácsi irányelvre (1) és különösen annak 3. cikkére, 9d. cikke (1) bekezdésére és 9e. cikke (1) bekezdésére,
tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (2) és különösen annak 25. cikkére,
mivel:
(1)
Az 1831/2003/EK rendelet rendelkezik adalékanyagok takarmányokban történő felhasználásának engedélyezéséről.
(2)
Az 1831/2003/EK rendelet 25. cikke átmeneti intézkedéseket állapít meg a takarmány-adalékanyagokra vonatkozó, az 1831/2003/EK rendelet alkalmazásának időpontját megelőzően a 70/524/EGK irányelvvel összhangban benyújtott engedélykérelmekre.
(3)
Az e rendelet mellékleteiben felsorolt adalékanyagokra vonatkozó engedélykérelmeket az 1831/2003/EK rendelet alkalmazásának időpontja előtt nyújtották be.
(4)
Az ezen engedélykérelmekre vonatkozó, a 70/524/EGK irányelv 4. cikkének (4) bekezdésében előírt első véleményeket az 1831/2003/EK rendelet alkalmazásának időpontja előtt továbbították a Bizottságnak. Ezért az ilyen kérelmeket továbbra is a 70/524/EGK irányelv 4. cikkével összhangban kell kezelni.
(5)
Adatokat nyújtottak be az Aspergillus aculeatus (CBS 589.94) által termelt endo-1,3(4)-béta-glükanáz és az Aspergillus oryzae (DSM 10287) által termelt endo-1,4-béta-xilanáz enzimkészítmény brojlercsirkék és malacok esetében történő alkalmazásának engedélyezése iránti kérelem alátámasztására. Az Európai Élelmiszerbiztonsági Hatóság (EFSA) 2005. július 20-án véleményt bocsátott ki e készítmény alkalmazásáról, és megállapította, hogy sem a fogyasztóra, sem a felhasználóra, sem az állatkategóriára, sem pedig a környezetre nem jelent veszélyt. Az értékelés azt mutatja, hogy a 70/524/EGK irányelv 9e. cikkének (1) bekezdésében megállapított, a szóban forgó készítmény fent említett célokra való alkalmazásának engedélyezésére előírt feltételek teljesültek. Ennek megfelelően ezen enzimkészítmény I. mellékletben meghatározottak szerinti használatát négy évre engedélyezni kell.
(6)
A Saccharomyces cerevisiae (MUCL 39 885) mikroorganizmus-készítmény felhasználását első alkalommal, ideiglenesen az 1411/1999/EK bizottsági rendelet (3) engedélyezte hízómarhák esetében. Új adatokat nyújtottak be annak a kérelemnek az alátámasztására, hogy ezt a mikroorganizmus-készítményt határozatlan időre engedélyezzék. Az értékelés azt mutatja, hogy a 70/524/EGK irányelv 3a. cikkében az ilyen engedélyezésre előírt feltételek teljesültek. Ennek megfelelően a II. mellékletben meghatározott e mikroorganizmus-készítmény felhasználását határozatlan időre engedélyezni kell.
(7)
A Lactobacillus farciminis (CNCM MA 67/4R) mikroorganizmus-készítmény felhasználását első alkalommal, ideiglenesen az 1411/1999/EK bizottsági rendelet engedélyezte malacok esetében. Új adatokat nyújtottak be annak a kérelemnek az alátámasztására, hogy ezt a mikroorganizmus-készítményt határozatlan időre engedélyezzék. Az értékelés azt mutatja, hogy a 70/524/EGK irányelv 3a. cikkében az ilyen engedélyezésre előírt feltételek teljesültek. Ennek megfelelően a II. mellékletben meghatározott e mikroorganizmus-készítmény felhasználását határozatlan időre engedélyezni kell.
(8)
Adatokat nyújtottak be annak a kérelemnek az alátámasztására, hogy a kálium-diformátot a „Tartósítószerek” kategóriában valamennyi állatfaj esetében takarmány-adalékanyagként határozatlan időre engedélyezzék. A Bizottság kérte az EFSA-t, hogy mondjon véleményt a hatékonyságáról és az emberekre, állatokra, valamint a környezetre gyakorolt hatásáról. Az EFSA 2004. december 8-án kedvező véleményt fogadott el a kálium-difromát valamennyi állatfaj esetében történő felhasználásának hatékonyságáról és biztonságáról. A kálium-diformát értékelése azt mutatta, hogy a 70/524/EGK irányelv 3a. cikkében az ilyen engedélyezésre előírt feltételek teljesültek. Ennek megfelelően ezen anyag tartósítószerként való felhasználását a III. mellékletben leírtak szerint határozatlan időre engedélyezni kell.
(9)
E kérelmek vizsgálata azt mutatja, hogy a dolgozóknak a mellékletekben meghatározott adalékanyagoknak való kitettséggel szembeni védelme érdekében szükség van bizonyos eljárások bevezetésére. Ilyen védelmet a munkavállalók munkahelyi biztonságának és egészségvédelmének javítását ösztönző intézkedések bevezetéséről szóló, 1989. június 12-i 89/391/EGK tanácsi irányelv (4) alkalmazása biztosít.
(10)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
Az „enzimek” csoportjába tartozó, I. mellékletben szereplő készítmény takarmány-adalékanyagként való felhasználását ideiglenesen négy évre engedélyezik az említett mellékletben megállapított feltételek szerint.
2. cikk
A „mikroorganizmusok” csoportjába tartozó, II. mellékletben szereplő készítmények takarmány-adalékanyagként való felhasználását határozatlan időre engedélyezik az említett mellékletben megállapított feltételek szerint.
3. cikk
A „tartósítószerek” csoportjába tartozó, III. mellékletben meghatározott anyag takarmány-adalékanyagként való felhasználását határozatlan időre engedélyezik az említett mellékletben megállapított feltételek szerint.
4. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2006. március 27-én.

Labels: 0
17
16
6